Khalida Toumi

Khalida Toumi (Khalida Messaoudi bezala ere ezaguna, 1958ko martxoaren 13a), Aljeriako politikaria da. Komunikazio eta Kultura sailburua izan zen 2002tik 2014ko apirilera arte. Aktibista feminista ere bada, baita Aljeriako feminismoaren aitzindaria ere. 2022an ustelkeriagatik zigortu zuten, eta sei urteko kartzela zigorra ezarri zioten.

 Lehen urteak 
Khalida Toumi (Khalida Messaoudi bezala ezagutua izan zen, bere ezkongabe izena berreskuratu aurretik), 1958an jaio zen Ain-Bessem herrian, Kabilian, Aljeriako iparraldean, eta 1977an Aljerreko Unibertsitatean sartu zen matematikako gradua egiteko. Parisko École Normale Supérieure-n graduatu ondoren, matematika irakatsi zuen 1993ra arte. Bere anaia Alek Baylee Toumi da, aljeriar akademikoa, frantses eta frankofoniako gaietan aditua.

 Ibilbide profesionala 
Aktibista feminista gisa, 1981ean Collectif féminin (Emakumeen Taldea) sortu zuen. Gobernuaren aginduz, emakumeek debekatuta zeukaten herrialdetik ateratzea gizon baten laguntzarik gabe. Horren kontra egin nahi zuen Emakumeen Taldeak. Baina baita Aljeriako Familia Kodearen aurka ere, Asanblea Nazionalak 1984an onartu zuena. Toumiren ustez, diskriminatzailea zen.

Kode hori onartu ondoren, Toumi Gizonen eta Emakumeen Berdintasunerako Elkarteko buru izan zen, militante troskista talde batek sortua. 

1985ean, Toumi Aljeriako Giza Eskubideen Ligako batzorde exekutiboko kide izendatu zuten. Talde hori sortzen ere lagundu zuen.

Geroago, militante troskistengandik aldendu zen, eta 1990ean Emakumeen Eskubideen Garaipenerako Elkarte Independentea sortu zuen.

Toumik gogor egin zuen ideologia islamistaren aurka, eta 1992ko urtarrileko hauteskunde legegileak bertan behera uztea babestu zuen, Salbaziorako Islamiar Fronteak (FIS) irabazteko aukerak baitzituen. Toumiren ustez, FISek "mugimendu populista totalitarioen osagai klasiko guztiak" erakusten zituen. FISek hiltzera kondenatu zuen 1993an, eta 1994ko ekainean zauritu egin zuten, manifestazio sekularista baten aurka egindako bonba erasoan.

Toumik islamismoaren kontrako jarrerarekin jarraitu zuen eta Mendebaldeko herrialdeetara bidaiatu zuen ikuspegi antiislamista eta antiterrorista eskaintzeko. 1993an Une Algérienne Debout argitaratu zuen, eta 1998an ingelesera itzuli zen. 1998an, Askatasunaren Nazioarteko Sari Liberala eta Lovainako Unibertsitate Katolikoko (Belgika) ohorezko doktoretza eman zizkioten.

Rassemblement pour la Culture et la Démocratie (RCD) erakundeko kide gisa, eserleku bat lortu zuen Batzar Nazionalean, eta RCDko presidenteorde nazionala izan zen giza eskubideen eta emakumeen gaietarako. Saïd Sadi RCDko presidentearekin desadostasun sakonak izan ondoren, RCDrekin harremanak eten zituen 2001eko urtarrilean, bere jaioterrian, Kabilian, krisi politikoa une gorenean zegoenean; ondoren, RCDtik kanporatu zuten. 

 Kultura eta Komunikazio Ministroa 
2002ko maiatzean Kultura eta Komunikazio ministro izendatu zuten, Mohammed Abbouren ordez, baita gobernuaren bozeramaile ere 2003an, lan hori bete zuen lehen emakumea bihurtuz. 2014ko apirilera arte ministro kargua izan zuen. Bere agintaldian, kultura nazionalaren aurrekontua 64 milioi dolarretik 300 milioi dolar baino gehiagora hazi zen.eskuinera|thumb|Khalida Toumi 2009an

Kultura eta Komunikazio ministro gisa, 2006ko uztailean, Toumi gobernuaren ordezkaria izan zen Aljerren egindako Journee Arab de la Culture (Kulturaren Egun Arabiarra) jardunaldian. 2009an, Bigarren Kultura Panafrikarraren Jaialdia ireki zuen, Aljerren egin zena baita ere.

2008an, Toumik Mohammed Benchicouren Journal d'un homme libre (Gizon aske baten koadernoa) konfiskatzeko agindu zuen, eduki ustez antihistoriko, subertsibo eta arrazista zuelako.

2012an Aljer Opera Houserako zimendu-harria jartzen parte hartu zuen.

2014an Aljerreko hiltegi historikoak ez zirela eraitsiko eta kultura ondare nazionalaren gune gisa sailkatzeke zeudela zioen dekretua kaleratu zuen.
 Zigorra 
2022an, Toumi ustelkeriagatik kondenatu zuten, besteak beste, diru publikoa xahutzeagatik, kargua gehiegikeriaz erabiltzeagatik eta bidegabeko pribilegioak emateagatik, eta sei urteko kartzela-zigorra ezarri zioten. Toumiren ustez, epaiketa politiko bat izan zen.

 Erreferentziak 

 Kanpo estekak 

Kategoria:Aljeriako feministak
Kategoria:Aljeriako aktibistak
Kategoria:Emakume politikariak
Kategoria:Aljeriako emakumeak